Paul Kantner

Paul Lorin Kantner (17. märts 1941 San Francisco, California – 28. jaanuar 2016 San Francisco) oli USA kitarrist ja laulja. Ta oli psühhedeelse roki ansambli Jefferson Airplane üks kaasasutajaid. Pärast Jefferson Airplane'i lahkuminemist jätkas Kantner tegutsemist ansambliga Jefferson Starship.

 Elu ja karjäär 
Jefferson Airplane asutati 1965. aastal Marty Balini algatusel. Ta mängis ansamblis rütmikitarril ja laulis. Ta kirjutas paljud Jefferson Airplane'i esimesed laulud, näiteks "The Ballad of You and Me and Pooneil", "Watch Her Ride", "Crown of Creation" ja "We Can Be Together"; ning koos Baliniga "Today" ja "Volunteers". Ta esines ansambliga muu hulgas 1967. aastal Monterey popfestivalil ning 1969. aastal Woodstocki festivalil ja Altamont Speedway Free Festivalil.

Koos David Crosby ja Stephen Stillsiga on Kantner kirjutanud ansamblile Crosby, Stills & Nash laulu "Wooden Ships", kuid lepinguliste põhjuste tõttu teda alguses laulu autorina ei mainitud.

Vaatamata Jefferson Airplane'i edule tekkisid ansamblil sisetülid, mistõttu hakkas ansambel oma suurima menu ajal lõhenema. Tülid tekkisid, kui ansambli mänedžer Bill Graham soovis, et ansambel teeks rohkem kontserte ja salvestaks rohkem laule. Sel üleminekuperioodil, 1970. aastate alguses, salvestas Kantner koos selleks otstarbeks kokku pandud muusikute ansambliga, millel Kanter andis nime Jefferson Starship, kontseptalbumi "Blows Against the Empire". Sinna kuulusid Crosby, Stills, Nash & Young liikmed David Crosby ja Graham Nash, ansambli Grateful Dead liikmed Jerry Garcia, Bill Kreutzmann ja Mickey Hart ning osad senise Jefferson Airplane'i liikmed: Grace Slick, Joey Covington ja Jack Casady. See oli hilisema ansambli Jefferson Starshipi esimeseks koosseisuks.

1960. aastate lõpus tekkis Kantneri suhe oma ansamblikaaslase Grace Slickiga. 1971. aasta alguses sündis neil tütar China Wing Kantner.

1971. aasta novembris avaldasid Kantner ja Slick ühise albumi "Sunfighter", millega tähistati tütre sündi. Pilt China Wing Kantnerist oli ka albumi kaanel. 1973. aastal avaldasid nad koos David Freibergiga albumi "Baron von Tollbooth & the Chrome Nun". 1975. aastal Kantneri ja Slicki suhe lõppes.

pisi|left|Kantner ja Grace Slick 1977. aastal ansambli Jefferson Starshipi liikmetena
Pärast seda, kui Jorma Kaukonen ja Jack Casady Jefferson Airplane'ist lahkusid, jätkasid 1974. aastal Kantner, Slick ja Freiberg esinemist ansamblis Jefferson Starship, mille tuumiku nad moodustasid. Ansambliga liitusid veel trummar John Barbata ja viiuldaja Papa John Creach, kes mõlemad olid juba Jefferson Airplane'iga mänginud selle viimastel tegutsemisaastatel, ning kitarrist Craig Chaquico ning bassi- ja klahvpillimängija Pete Sears. Mõni aeg hiljem liitus Jefferson Starshipiga ka Balin. 1974. aastal ilmus nende esimene album "Dragon Fly". Aasta hiljem ilmus album "Red Octopus", mis oli endise Jefferson Airplane'i ja tollase Jefferson Starshipi liikmete kõige edukam album.

Kui Jefferson Airplane'i ajal väärtustati selle liikmete individuaalselt väljendlikkust, siis Jefferson Starshipi ajal oldi huvitatud kommertsmuusika tegemisest. 1976. aastal ilmus album "Spitfire", mida müüdi samuti üle miljoni. Pärast 1978. aasta albumi "Earth" avaldamist, millel Kantner oli kirjutanud vaid ühe loo, toimusid Jefferson Starshipi koosseisus suured muutused. Ansamblist lahkusid Slick ja Balin, kellest viimane alustas soolokarjääri. Slicki ei asendatuki, kuid Balini asemele tuli Mickey Thomas. Aastal 1979 avaldati album "Freedom at Point Zero". Paljud albumil olnud laulud oli kirjutanud Kantner. 1981. aasta albumi "Modern Times" salvestamisega liitus ka Slick.

1980. aasta oktoobris viidi Kantner ajuverejooksu tõttu haiglase. Ta taastus sellest mõni aeg hiljem.

1984. aastal lahkus Kantner Jefferson Starshipist, põhjendades seda sellega, et ansambel oli pühendunud liiga palju kommertsedule ja kaugenenud oma algsetest vastandkultuuri juurtest. Pärast ansamblist lahkumist jätkas senine ansambel esinemist nime all Starship, kuna nime "Jefferson" õigused võttis Kantner endale.

pisi|Paul Kantner (2011)
1985. aastal moodustasid Kantner, Balin ja Casady ansambli KBC Band. Nende ainus album "KBC Band" ilmus 1986. aastal. 1989. aastal tuli Jefferson Airplane'i põhikoosseis (Kantner, Anderson, Balin, Kaukonen ja Casady) taas kokku. Ainsana ei liitunud uuesti trummar Spencer Dryden. Nad andsid välja ühe albumi "Jefferson Airplane". Albumi promomiseks korraldati kontserditurnee, mis osutus edukaks. Pärast seda läks ansambel taas lahku.

1996. aastal võeti Kantner Jefferson Airplane'i liikmena Rock'n'rolli Kuulsuste Halli liikmeks.

1992. aastal moodustasid Kantner ja Balin Jefferson Starshipi uuesti. Kantner esines ja salvestas ansambliga peaaegu kuni surmani. Jefferson Starshipi hilisem versioon oli peamiselt Kantneri sooloansambel ning paljud endised Jefferson Airplane'i ja Jefferson Starshipi liikmed liitusid sellega kontserditurneede ja muude esituste ajaks. 2008. aastal ilmus Jefferson Starshipi album "Jefferson's Tree of Liberty". Albumiga naasti Kantneri muusikaliste juurte juurde ning album koosnes 1950. ja 1960. aastate protestilaulude kaveritest.

2015. aastal oli Kantneril arvatavasti südamerabandus, misjärel oli ta mõnda aega haiglaravil. Pärast taastumist jätkas ta hiljem samal aastal ansambliga esinemist, muu hulgas tähistati 50 aasta möödumist Jefferson Airplane'i asutamisest.

 Surm 
Kantner suri 28. jaanuaril 2016 San Franciscos 74-aastaselt mitme organi puudulikkusse ja septilise šoki tõttu. Paar päeva varem oli tal olnud südamerabandus. Ta suri samal päeval ja sama vanuselt, kui üks teine Jefferson Airplane'i kaasasutajatest, Signe Toly Anderson.

 Viited 

 Välislingid 

 Jefferson Starshipi koduleht
 Jefferson Airplane'i koduleht

Kategooria:Ameerika Ühendriikide muusikud
Kategooria:Kitarristid
Kategooria:Sündinud 1941
Kategooria:Surnud 2016